Kolegovia,

spísal som  chronológiu za posledné dva týždne.

Takže tieto najdôležitejšie aktivity som uskutočnil v období, kedy sa COVID-19 začal viac a viac približovať k Slovensku:

od 2.3.2020 - analyzovanie situácie, oboznamovanie sa s možnosťou nákazy, ako zabezpečovať chod zubných ambulancií

- monitorovanie epidémie v iných krajinách, komunikácia s FDI, CED, českými kolegami ako aj kolegami z iných krajín kde už epidémie, dnes už pandémia vypukla

- 6.3.2020 - prvý potvrdený prípad COVID-19 na Slovensku

- analýza aké ochranné prostriedky budú potrebné pre ZL, čerpali sme aj zo skúsenosti kolegov zo zahraničia - odporúčané respirátory FFP2, FFP3

- 9.3.2020 - napísal som list premiérovi P. Pellegrinimu,  Hlavnému hygienikovi SR   o potrebne  bezodkladného zabezpečenia respirátorov a potrebných OOPP pre zubné tímy

- 9.3.2020 - konzultoval som postupy s hlavným hygienikom dr.Mikasom, ktorý povedal, že je len styčný dôstojnik

 - zistil som, že situácia je horšia ako sa zdá, hygiena a epidemiológovia vôbec nekomunikovali, premiér nereagoval, poverený minister zdravotníctva dtto

- 9.3.2020 - vydali sme postupy pre posúdenie rizika zubným lekárom, leták pre pacientov do čakárni a prehlásenie pre pacienta o zdravotnom stave a cestovateľskej anamnéze, ktoré sme v centrále komory spracovali podľa najlepšieho vedomia a svedomia

- 12.3.2020 - som doručil žiadosť predsedovi Správy štátnych hmotných rezerv o neodkladné zabezpečenie dostupnosti respirátorov FFP3 pre zubných lekárov - do dnešného dňa bez vyjadrenia

- 12.3.2020 - doručili sme žiadosť na MV SR o zaradenie prezidenta SKZL do Ústredného krízového štábu - odpoveď, že postúpili našu žiadosť na MZ SR. Taktiež v ten deň sme poslali žiadosť na Odbor krízového riadenia MZ SR o zaradenie prezidenta SKZL do krízového štábu MZ SR - bez vyjadrenia

- komunikoval som s jednotlivými VUC, predovšetkým VUC ZA nakoľko riaditeľka odboru je aj šéfka pre zdravotníctvo pre SK8

- komunikoval som s MZSR

- 15.3.2020 - vydávam vyjadrenia pre médiá - uverejnené na stránke SKZL

- 15.3.2020 - som zvolal cez telekonferenciu členov Prezídia SKZL, prezidentov SKZL a hlavnú odborníčku MZ SR pre ZL, následne Prezídium SKZL schválilo Krízový štáb SKZL zostavený z členov Prezídia, prezidentov RKZL a prof. Markovskej. Telekonferencia trvala 3 hodiny. Krízový štáb schválil  navrhované postupy, ktoré sú vyjadrené v prijatom komuniké. Vo večerných hodinách sme z centrály komory poslali komuniké všetkým predsedom VUC a predsedom odborov zdravotníctva VUC. Niektorí naše odporúčania vzali s potešením a úľavou, že sme vypracovali odporúčania, ktoré následne pretransformovali do Odporúčaní VUC a posielali poskytovateľom ZS v odbore zubné lekárstvo. Niektorí z VUC začali vnímať situáciu až po dvoch dňoch, najprv chceli pokračovať v štandardnom režime účasti ZL počas celých ordinačných hodín, ale po vyjadrení premiéra (na základe nášho odporúčania), aby sa ordinačný čas u zubných lekárov skrátil a  po našich niekoľkohodinových konzultáciách, vydávajú odporúčania v našich intenciách.

V krízovom štábe SKZL sú prezidenti jednotlivých RKZL, ktorí majú za úlohu koordinovať postupy v jednotlivých VÚC.

Menovite za RKZL koordinujú: BASK - MUDr. Milan Kralovič, TTSK: MDDr. Martin Šimo, NRSK: MUDr. Július Ladický, TNSK: MUDr. Katarína Petranská, BBSK: MUDr. Patrícia Husárová, ZASK: MUDr. Martin Kotulič, KESK: MUDr. Stanislav Beli, POSK: MUDr. Miroslav Jánošík

- od 16.3.2020 riešime s predstaviteľmi VUC zabezpečenie systému  PZS v jednotlivých zubných LSPP, zabezpečenie vysokovýkonných OOPP,  postupy rizikových pacientov na klinikách a ďalšie nevyhnutné opatrenia v tejto mimoriadnej situácii

- po celý čas poskytujem mediálne výstupy tak, aby si štát, ktorý v tomto smere zlyhal si uvedomoval vážnosť situácie u zubných lekárov z dôvodu rizikovej skupiny PZS, ktorá ošetruje v blízkosti ústnej dutiny

-  zajtra 19.3.2020   - posielame hromadný mail členom SKZL POSTUPY  ZL v konkrétnych situáciách

- zajtra 19.3.2020 - posielame pacientskym organizáciám a cez ďalšie komunikačné médiá krátky informák KROKY PACIENTA

Na dennej báze komunikujem ja, ako aj prezidenti RK s VÚC ohľadne distribúcie respirátorov, ktoré majú zabezpečovať práve VÚC. Napriek našej snahe musím  konštatovať, že zatiaľ respirátory ešte nie sú a do konca týždňa asi ani nebudú. Tento týždeň sa distribuujú iba rúška, aj to v obmedzenom množstve. Verím, že sa situácia budúci týždeň zmení a budem mať lepšie správy v distribúcii, resp. v dostupnosti vysokovýkonných respirátorov na našom trhu.

Zatiaľ "pozitívna" správa, že núdzový stav, dnes vyhlásený krízovým štábom, sa zatiaľ vzťahuje na zdravotnícke zariadenia súkromné a štátne nemocničného zriadenia, zatiaľ ambulantného sektora sa to netýka. Pracujeme ďalej v mimoriadnom režime.

Zajtra, 19.3.2020 vám pošleme hromadnou poštou postupy pre zubného lekára - ošetrovanie pacienta v akútnom stave a poučenie pre pacientov ako postupovať v akútnych stavoch.

Váš Igor Moravčík